
1. Situaţia din Transnistria

 

La 5 octombrie a.c., Comitetul de Monitorizare din cadrul Adunării Parlamentare a Consiliului Europei a condamnat atitudinea autorităţilor transnistrene faţă de şcolile cu predare în limba română din această regiune. APCE aminteşte că şcolile din Tiraspol, Rîbniţa, Tighina, Grigoriopol, Dubăsari, Corjovo şi Roghi au fost închise în timpul vacanţei de vară, apreciind că aceste metode încalcă flagrant dreptul la educaţie prevăzut în Convenţia Europeană a Drepturilor Omului, cerând ca această atitudine să înceteze imediat. 

Criza şcolilor româneşti din Transnistria a izbucnit pe fondul escaladării tensiunilor dintre autorităţile de la Tiraspol şi de la Chişinău, subliniază APCE, iar în ultimele săptămâni, ministrul educaţiei al Republicii Moldova, care dorea să discute despre situaţia şcolilor, a fost reţinut şi deportat, în timp ce un ziarist şi câţiva poliţişti moldoveni au fost agresaţi. Comitetul de Monitorizare consideră că numărul tot mai mare de incidente între Chişinău şi Tiraspol reprezintă un motiv de îngrijorare. 

În ceea ce priveşte criza şcolilor, Comitetul a cerut regimului de la Tiraspol să înceteze imediat şi necondiţionat hărţuirea elevilor, profesorilor şi părinţilor. Comitetul se declară conştient de complexitatea conflictului transnistrean şi înţelege că găsirea unei soluţii durabile va necesita multe eforturi, răbdare şi bunăvoinţă. Totuşi, APCE avertizează regimul de la Tiraspol că lumea nu va tolera privarea elevilor de hrană, electricitate, apă curentă şi educaţie pentru soluţionarea unor dispute politice cu Guvernul legitim de la Chişinău. Aproximativ 1.500 de elevi au fost împiedicaţi timp de o lună să înceapă anul şcolar. Comitetul de Monitorizare consideră acest lucru intolerabil şi cere reprezentanţilor Rusiei să facă uz de influenţa lor pentru încheierea acestei crize.

*

Regimul de la Tiraspol intenţionează să organizeze un referendum pentru a decide dacă va continua dialogul cu Guvernul de la Chişinău în legătură cu crearea unei federaţii sau îşi va concentra eforturile asupra recunoaşterii internaţionale a Transnistriei. Agenţia transnistreană de presă a anunţat că membrii Comisiei pentru Politică Externă a Sovietului Suprem de la Tiraspol au decis, la 5 octombrie a.c., crearea unui grup special de lucru care va elabora, în decurs de o lună, mecanismul desfăşurării referendumului. Această consultare va fi organizată la solicitarea societăţii civile. "Republica Moldova şi Transnistria au metode de rezolvare a diferendelor diferite, chiar contrare. Tratativele politice îndelungate nu au condus la nici un rezultat. Poporul transnistrean suferă de pe urma blocadelor şi a războaielor economice. Toate aceste probleme ar putea fi soluţionate prin recunoaşterea independenţei Republicii Moldoveneşti Nistrene", a declarat Evgheni Sevciuk, preşedintele Comisiei pentru Politică Externă din Legislativul transnistrean. Referendumul trebuie să se desfăşoare "sub egida organizaţiilor internaţionale, astfel încât rezultatele sale să reflecte voinţa poporului şi să fie recunoscute şi de comunitatea internaţională", a subliniat el. 

La sfârşitul lunii iulie a.c., şeful diplomaţiei transnistrene, Valeri Litkai, a anunţat că administraţia de la Tiraspol va organiza un referendum pentru a determina "orientarea politică a Transnistriei". Această consultare ar putea lansa discuţii privind o posibilă alipire a regiunii nistrene la Federaţia Rusă. "După eşecul Memorandumului Kozak, dorinţa de a construi un stat federal împreună cu Republica Moldova devine tot mai mică", a adăugat el. "Dacă procesul de negocieri va eşua, este posibilă organizarea referendumului chiar în această toamnă", a subliniat V. Litkai. La 21 iulie, Guvernul de la Chişinău şi-a suspendat participarea la negocierile privind criza transnistreană. Autorităţile moldovene au pus la îndoială eficienţa cadrului actual al negocierilor, după închiderea, la 15 iulie, a liceului românesc de la Tiraspol.

 

 

2. Reuniunea miniştrilor europeni de Justiţie şi Interne 

 

Recent, miniştrii europeni de Justiţie şi Afaceri Interne (JAI) au luat în discuţie, la Haga, punctele divergente privind protecţia datelor personale, schimbul de informaţii şi chestiunea vizelor pentru cetăţenii Uniunii Europene, în condiţiile în care nu toate ţările vor putea emite, din 2005, paşapoarte biometrice. Consiliul Informal JAI, format din miniştrii de Justiţie şi Afaceri Interne din Europa, a avut o reuniune cu participarea unei delegaţii americane conduse de procurorul general al SUA, John Ashcroft. 

În cadrul convorbirilor au fost abordate chestiuni legate de schimbul de informaţii, perspectivele de cooperare între instituţiile cu atribuţii privind modul de aplicare a legilor, mecanisme de securizare a frontierelor, protecţia datelor, dar şi prevenirea terorismului. În contextul în care ţările membre ale Uniunii Europene şi Statele Unite se confruntă cu probleme comune care necesită soluţii comune, părţile şi-au exprimat disponibilitatea la dialog şi cooperare, fiind subliniat faptul că domeniul JAI reprezintă o adevărată punte de legătură între interesele UE şi SUA. 

Astfel, părţile au stabilit ca dialogul UE-SUA să fie instituţionalizat prin organizarea, în fiecare an, a unei reuniuni comune Consiliul JAI - Departamentul american pentru securitate internă. De asemenea, s-a hotărât desfăşurarea, în luna noiembrie, la Washington, a unui forum de dialog privind securitatea frontierelor şi a transportului. 

*

Italianul Rocco Buttiglione, viitorul comisar european pentru Justiţie, Libertate şi Securitate, s-a pronunţat, la 5 octombrie a.c., în faţa Parlamentului European, în favoarea dezvoltării imigrării legale în statele UE, pentru reducerea afluxului de persoane în situaţie ilegală. "Potrivit estimărilor, care probabil sunt inferioare realităţii, 1.127 de persoane au murit traversând Marea Mediterană. Multe ar fi putut veni în Europa pe cale legală", a precizat el, în timpul audierii, în faţa Comisiei pentru Libertăţi Civile din Parlament. 

Referindu-se la o polemnică în care a fost implicat în această vară, R. Buttiglione a subliniat că nu a propus niciodată "crearea, în Africa de Nord, a unor tabere pentru deportarea imigranţilor ilegali din Europa". "Am discutat despre centrele de asistenţă umanitară, tabere deja existente în aceste ţări. Nu intenţionăm să înfiinţăm altele noi, dorim să creăm condiţii pentru ieşirea din aceste tabere", a explicat el. 

În ceea ce priveşte problema acordării de azil, el a declarat că "trebuie analizată posibilitatea depunerii cererilor de acordare a azilului în afara Uniunii Europene, în cazul persoanelor care nu au sosit încă pe teritoriul UE". 

 

 

3. Reuniunea Comisiei Europene referitoare la Turcia

 

Comisia Europeană a recomandat, la 6 octombrie a.c., deschiderea negocierilor de aderare a Turciei la Uniunea Europeană, dar a stabilit condiţii foarte stricte pentru desfăşurarea discuţiilor, a anunţat Comisarul european pentru Agricultură, Franz Fischler. 

În versiunea finală a documentului Comisiei se precizează că executivul european "consideră că Turcia îndeplineşte suficient criteriile politice şi recomandă deschiderea negocierilor de aderare". Decizia finală va aparţine şefilor de stat şi de guvern din cadrul Uniunii Europene, care se vor reuni, la 17 decembrie, la Bruxelles. "Am lucrat timp de săptămâni şi săptămâni... Sper că am ajuns la un consens", a declarat R. Prodi, fără a exclude însă posibilitatea recurgerii la vot. "Nu va fi prima dată când Comisia recurge la un vot", a adăugat el. "Va fi o dezbatere de lungă durată, o decizie dificilă, dar cred că va fi o discuţie constructivă, cu un rezultat pozitiv", a apreciat, la rândul său, Gunther Verheugen. 

Comisia Europeană a aprobat deschiderea negocierilor de aderare cu Turcia, însă ţine cont de reticenţele exprimate, astfel încât această ţară va trebui să aştepte până în 2015 o aderare care nu este garantată. Ministrul turc de externe, Abdullah Gul, nu a discutat acest aspect, limitându-se la a saluta "pasul istoric pentru UE şi Turcia". Premierul Recep Tayyip Erdogan şi-a exprimat speranţa că negocierile vor începe în primul semestru al anului 2005 şi se vor încheia "într-un interval rezonabil". 

Germania, ţara cu cea mai importantă minoritate turcă din UE, a salutat decizia, pe care a calificat-o drept foarte echilibrată. Autorităţile germane au reafirmat că vor susţine cauza Turciei în momentul deciziei finale, care va fi adoptată de şefii de state şi de guverne din UE. 

Preşedintele Comisiei, Romano Prodi, care a prezentat Parlamentului European recomandarea autorităţilor de la Bruxelles, a declarat că "o Europă sigură pe ea, care are o Constituţie şi instituţii puternice, nu trebuie să fie îngrijorată de integrarea Turciei. Trebuie să reţinem mesajul fondatorilor Europei noastre şi intenţia de a extinde pe întreg continentul valorile noastre de pace, securitate, democraţie şi cooperare între popoare". 

Autorităţile de la Bruxelles au luat în calcul posibilitatea unei suspendări a negocierilor, în cazul în care reformele din Turcia vor fi întrerupte, şi impunerea, după aderare, a unei clauze permanente de supraveghere care limitează libera circulaţie a imigranţilor turci în statele din UE. "Comisia va recomanda suspendarea negocierilor în cazul în care se va semnala o încălcare gravă şi persistentă a principiilor libertăţii, democraţiei şi respectării drepturilor omului, a libertăţilor fundamentale şi a statului de drept, baze ale Uniunii Europene". Într-un astfel de caz, liderii europeni vor adopta o decizie prin majoritatea calificată. 

Executivul european a salutat eforturile importante depuse de Turcia în ceea ce priveşte reformele democratice, însă a subliniat că aplicarea acestora trebuie consolidată şi extinsă. Potrivit Executivului european, "acest lucru presupune în special combaterea torturii şi aplicării de rele tratamente şi aplicarea dispoziţiilor privitoare la libera exprimare, libertatea religioasă, drepturile femeilor, ale sindicatelor şi minorităţilor". 

Comisarul european în probleme de mediu, Stavros Dimas, s-a arătat bucuros de faptul că instanţa europeană pe care o reprezintă, Comisia Europeană, nu a condiţionat acordarea undei verzi pentru deschiderea negocierilor de aderare cu Turcia de reglementarea până la sfârşitul acestui an a divergenţelor dintre guvernul de la Ankara şi cel elen. "Raportului Comisiei face trimitere la o reexaminare a procesului convorbirilor bilaterale turco-elene, în conformitate cu rezultatele summit-ului de la Helsinki, reexaminare care va avea loc la summit-ul din decembrie", a declarat comisarul european în probleme de mediu. "Această evoluţie oferă mai multă flexibilitate celor două ţări decât o eventuală constrângere de a ajunge la o reglementare a dosarului greco-turc până în luna decembrie. O astfel de condiţie de a ajunge la un acord până în luna decembrie ar fi putut conduce la o problemă seriosă care ar prejudicia interesele greceşti şi ar putea bloca marşul european al Turciei", a mai adăugat el.

 

 

4. Atentatele teroriste din Egipt

 

Premierul israelian, Ariel Sharon, şi preşedintele egiptean, Hosni Mubarak, au stabilit să intensifice lupta antiteroristă, în urma recentelor atentate din Peninsula Sinai, se arată într-un comunicat publicat, la 8 octombrie a.c., de guvernul israelian. "Cei doi lideri au convenit să îşi concentreze eforturile pentru a lupta împotriva acţiunilor teroriste, remarcând că nu există diferenţe între multiplele forme de terorism, deoarece acest flagel este principala ameninţare la adresa lumii libere şi trebuie combătut prin cooperare", se precizeză în comunicat. 

În timpul unei convorbiri telefonice, premierul Ariel Sharon i-a mulţumit preşedintelui Hosni Mubarak pentru cooperarea autorităţilor egiptene la evacuarea victimelor israeliene ale atentatelor din Peninsula Sinai. Atentatele au vizat Hotelul Hilton din Taba şi două restaurante frecventate de turiştii israelieni, situate 40 de kilometri sud de staţiune. Echipele de salvare au avut unele probleme de organizare. Şeful pompierilor israelieni, Shimon Romah, a declarat, într-un interviu acordat postului militar de radio, că responsabilii egipteni au refuzat, iniţial, să permită intervenţia echipelor statului evreu. 

Atentatele din Peninsula Sinai au provocat moartea a 23 de israelieni şi a 5 egipteni, a anunţat comandantul unităţii de apărare civilă israeliană, generalul Yair Naveh, adăugând că acest bilanţul este provizoriu, a informat postul public de radio din Israel. El a precizat că aproximativ 20 de persoane au fost internate la spitale din Israel. Şeful echipei israeliene de intervenţie, Shamun Romach, a declarat că există şanse minime să se găsească supravieţuitori sub dărâmăturile hotelului Hilton din staţiunea balneară egipteană Taba. "Explozia a fost foarte violentă", a adăugat el, apreciind că autorii atentatelor au utilizat o cantitate de circa 100 de kilograme de explozivi. 

Grupările radicale palestiniene Jihadul islamic şi Hamas au informat că nu au comis atentatele antiisraeliene care au afectat Peninsula Sinai în noaptea de 7-8 octombrie a.c. "Cred că palestinienii nu au nici o legătură cu această operaţiune", a declarat purtătorul de cuvânt al Jihadului islamic, Khaled al-Batch, subliniind că aceste grupări "acţionează în teritoriile pelestiniene şi nu în străinătate". "Premierul israelian, Ariel Sharon, împreună cu Guvernul său sunt responsabili pentru victimele, distrugerea şi starea de ocupaţie sub care se află poporul palestinian, iar toate acestea provoacă furia tinerilor arabi şi musulmani", a menţionat K. Batch. 

La rândul său, un responsabil al Hamas a dat asigurări că gruparea sa nu poartă responsabilitatea pentru aceste atacuri. "Nu avem nici o legătură cu acest lucru şi nu dorim să facem nici un comentariu", a declarat el. 

Cotidianul egiptean al-Ahram a subliniat că poliţia locală interoghează 12 suspecţi în legătură cu atacurile din peninsula Sinai. Fostul ministru egiptean de Interne Muhammad Fattah a declarat, cu toate acestea, că "Israelul este singura parte care are de câştigat din această operaţiune". Fostul adjunct al ministrului egiptean de externe, Abdullah al-Ashal, a subliniat, la rândul său, că "scopul final al Israelului este subminarea rolului regional al Egiptului". "Toate datele sugerează o implicare israeliană, mai ales că zona se află foarte aproape de frontieră", a apreciat el, acuzând Israelul că încearcă să învinovăţească reţeaua Al-Qaida deoarece intenţionează să atragă Egiptul în "aşa-zisul" război antiterorist. 

Forţele israeliene de securitate au declarat că nu pot confirma informaţiile potrivit cărora teroriştii intenţionau să atace, cu cel de-al treilea vehicul, un hotel din Sharm e-Sheikh, şi nici relatările privind implicarea unei femei în atentat. De asemenea, autenticitatea grupărilor care au revendicat atentatele nu a fost încă verificată. Numele celor trei grupări - al-Jama'ah Islamiya al-Alamiya (Grupul Internaţional Islamic), Kataib al-Tawhid al-Islamiya (Brigăzile Islamice ale Unităţii lui Dumnezeu) şi Brigăzile Abdullah Azzam - au fost, în opinia agenţilor israelieni, alese pe moment, după reuşita atentatelor.

*

În acest context de insecuritate, Consiliul de Securitate al Naţiunilor Unite a aprobat, în unanimitate, o rezoluţie prezentată de Rusia privind intensificarea luptei internaţionale împotriva terorismului. Rezoluţia 1.566 cere tuturor statelor "să coopereze fără rezerve în lupta împotriva terorismului, în special cu statele pe teritoriul cărora au fost comise acte de terorism sau ai căror cetăţeni au fost victimele unor acte teroriste". Această cooperare îşi propune "să îi descopere, să nu le permită dreptul de azil şi să îi aducă în faţa justiţiei pe cei care participă la finanţarea, organizarea, pregătirea sau comiterea de acte teroriste, cei care facilitează comiterea acestora, participă sau încearcă să participe la ele sau le acordă refugiu autorilor". 

Prezentată de Rusia la scurt timp după drama de la Beslan, soldată cu moartea a 344 de persoane, dintre care 172 copii, rezoluţia are ca iniţiatori şi Germania, China, Spania, Statele Unite, Franţa, România şi Marea Britanie. 

Un element esenţial al textului este paragraful trei, a cărui redactare, amendată de cel puţin două ori, a făcut obiectul unor negocieri îndelungate între membrii Consiliului. Paragraful desemnează drept acţiuni teroriste "actele criminale, în special cele îndreptate împotriva civililor, comise cu intenţia de a provoca moartea sau răni grave sau de a lua ostatici pentru a provoca teroare în rândurile publicului, a unui grup de persoane sau a unor persoane particulare, de a intimida o populaţie sau de a constrânge un guvern sau o organizaţie internaţională la o anumită acţiune sau la abţinerea de la o anumită acţiune". Aceste acte, "care intră sub incidenţa convenţiilor şi protocoalelor internaţionale privind terorismul şi sunt definite ca infracţiuni, nu trebuie, în nici o circumstanţă, justificate prin motivaţii de natură politică, filosofică, ideologică, rasială, etnică, religioasă sau de alt tip". 

 

 

5. Desfăşurarea primelor alegeri libere din Afganistan

 

Preşedintele în exerciţiu al Afganistanului, Hamid Karzai, a salutat organizarea, la 9 octombrie a.c., a primelor alegeri prezidenţiale din istoria ţării, apreciind că aceasta este o dovadă că terorismul a fost învins. "Pretutindeni în ţară, oamenii au ignorat ameninţările cu atentate şi au mers să voteze. Aceasta a fost într-adevăr o victorie a poporului afgan în faţa terorismului. Numărarea voturilor va fi realizată sub supravegherea camerelor de luat vederi şi sunt sigur că scrutinul va fi validat în mod corect", a declarat Hamid Karzai. Totuşi, a continuat el, "deşi desfăşurarea alegerilor reprezintă un semnal încurajator, rămân încă multe de făcut pentru ca ţara să funcţioneze pe deplin în ceea ce priveşte instituţiile, economia şi legile", în opinia sa mai fiind necesari câţiva ani pentru ca Afganistanul să se poată autoadministra şi "să zboare cu propriile aripi", fapt pentru care este nevoie încă de ajutor internaţional. Alegerile prezidenţiale din Afganistan ar trebui de asemenea să servească drept avertisment pentru liderul reţelei teroriste Al-Qaida, Ossama bin Laden, şi pentru alţi membri ai reţelei. "Aceste alegeri i-au arătat acestuia în mod clar că poporul nu îl vrea, că poporul vrea o altă viaţă (...) Noi îl vom găsi într-o zi, mai devreme sau mai târziu", a afirmat Hamid Karzai.

Preşedintele afgan a declarat că au fost îndeplinite condiţiile pentru desfăşurarea unor alegeri prezidenţiale "relativ libere" în Afganistan şi a promis că va forma un Guvern foarte diferit, dacă va fi ales în urma scrutinului. "Faptul că 10,5 milioane de persoane, dintre care 42% femei, s-au înscris pe listele de vot, în pofida atacurilor teroriste şi a celor care au vizat personalul implicat în procesul electoral demonstrează că afganii doresc să participe la scrutin", a declarat el. "Dacă voi fi ales, voi avea ca mandat formarea unui Guvern pentru afgani, eficient, hotărât, cinstit, care să aibă calităţile unui Guvern reprezentativ", a afirmat H. Karzai. 

Imaginea liderului afgan a fost afectată de o campanie marcată de insecuritate şi de moderaţie faţă de liderii militari. La 16 septembrie, Hamid Karzai a fost primit la Gardez (120 km de Kabul) cu un atac cu rachetă, comis în apropierea unui colegiu, chiar în momentul aterizării elicopterului său. H. Karzai a participat la primul său miting electoral, în provincia Ghazni, cu o zi înainte de încheierea campaniei electorale. Exilat în perioada ocupaţiei sovietice (1979-1989), fost adjunct al ministrului de externe (1992-1994) în guvernul format de preşedintele Burhanuddin Rabbani după căderea regimului pro-sovietic, Hamid Karzai, care a revenit ilegal în ţară în octombrie 2001, a fost ales preşedinte interimar în decembrie 2001. La 19 iunie 2002, el a fost desemnat de Loya Jirga (marele consiliu al liderilor tribali) la conducerea guvernului de tranziţie. 

Afganistanul rămâne astăzi divizat, nu beneficiază de şosele, apă, electricitate. Cei mai mulţi afgani sunt analfabeţi şi trăiesc în parte din traficul cu opiu. În această ţară dornică de securitate, "liderii militari şi miliţiile lor sunt în continuare prezenţi şi dezarmarea miliţiilor se desfăşoară prea lent", menţionează un observator occidental. Totuşi, din iulie, Hamid Karzai a adoptat iniţiative importante în privinţa comandanţilor militari: l-a eliminat din echipa sa pe unul dintre ei, ministrul apărării, mareşalul Qasim Fahim, şi l-a demis, la 11 septembrie, pe Ismael Khan, fostul guvernator de Herat care conducea provincia într-un mod dictatorial. În plus, H. Karzai dispune de "susţinerea superputerii americane, cea care i-ar putea furniza sprijin financiar, majoritatea afganilor apreciind că prezenţa trupelor internaţionale este garanţia că nu va izbucni un război civil", apreciază un observator. 

Pentru critici, H. Karzai se află pur şi simplu la ordinele ambasadorului american Zalmay Khalilzad, trimisul special al preşedintelui George W. Bush. Acesta dispune de un alt atu într-o ţară în care apartenenţa etnică este importantă: paştun din clanul Popalzai, el face parte din etnia majoritară (40% dintre cei 25 de milioane de afgani). H. Karzai nu are totuşi o sarcină uşoară: într-o ţară extrem de fragmentată, el are obligaţia de a cîştiga alegerile din primul tur pentru a obţine respectul tuturor.

*

Potrivit analiştilor, Ossama bin Laden, care a condus involuntar Afganistanul către primul scrutin prezidenţial democratic, a fost marele absent de la aceste alegeri istorice. Candidaţii nu i-au pronunţă numele, iar omul simplu pare să fi uitat că liderul Al-Qaida, cel care a ordonat atentatele de la 11 septembrie din Statele Unite şi a provocat intervenţia americană în Afganistan în toamna anului 2001. 

SUA conduc în continuare un contingent de 18.000 de soldaţi în Afganistan pentru depistarea talibanilor şi a membrilor Al-Qaida, dar au pierdut urma inamicului public numărul unu. Ossama bin Laden şi adjunctul său, egipteanul Ayman al-Zawahiri, nu mai comunică decât prin casete video şi audio, transmise de presa internaţională, în special de canalele de televiziune din Golf. Serviciile de informaţii regionale sau occidentale apreciază că liderul Al-Qaida se ascunde în zona de la frontiera afgano-pakistaneză. Cu toate acestea, specialiştii recunosc, neoficial, că nu există o pistă serioasă. Unii subliniază, totuşi, că marii lideri din Al-Qaida arestaţi în ultimii trei ani au fost prinşi în metropole din Pakistan, unde găsesc protecţie graţie reţelelor lor islamiste. "Nici un membru important Al-Qaida nu a fost arestat în zonele tribale din Afganistan sau Pakistan", a reamintit un responsabil al serviciului de informaţii militar occidental la Kabul. 

După ce a supravieţuit bombardamentelor americane asupra regiunii muntoase Tora Bora, de la frontiera afgano-pakistaneză, în decembrie 2001, Ossama bin Laden a mai transmis mesaje video sau audio, pentru a ameninţa în general ţările occidentale şi aliaţii lor musulmani, în special Arabia Saudită şi Pakistanul. Ultimul mesaj audio al lui Ossama bin Laden autentificat de CIA datează din luna aprilie a.c., când acesta a propus pace ţărilor europene care acceptă să nu agreseze musulmani. 

*

Deşi nu au fost semnalate nereguli majore, o serie de candidaţi au solicitat anularea alegerilor. "Convocarea unui nou scrutin în Afganistan, solicitată de mai mulţi candidaţi la alegerile prezidenţiale, este nejustificată", a apreciat Organizaţia pentru Securitate şi Cooperare în Europa (OSCE). "Suntem de acord cu opinia Comisiei electorale asupra faptului că solicitarea de anulare a alegerilor este nejustificată", a declarat Robert Barry, şeful delegaţiei de observatori OSCE la alegeri. Concluzia OSCE "se bazează pe rapoartele echipelor proprii şi pe informaţiile furnizate de experţii electorali ai Uniunii Europene, observatorii locali şi delegaţiile mai multor alte ţări", a spus el, adăugând că orice contestare a valabilităţii scrutinului sau a rezultatelor acestuia "trebuie tratată în conformitate cu legea". Delegaţia OSCE nu are mandat pentru certificarea rezultatelor alegerilor, ci numai de consiliere a organizatorilor. Totuşi, R. Barry a apreciat că, în ansamblu, "procesul a fost extraordinar de ordonat", iar violenţele au rămas, contrar estimărilor, la un nivel redus. 

Primul tur al alegerilor prezidenţiale din Afganistan, desfăşurat la 9 octombrie a.c. în circa 5.000 de secţii de votare, a beneficiat de prezenţa a circa 2.300 de observatori naţionali şi mai puţin de 500 de observatori internaţionali. Principalul grup de observatori, Fundaţia pentru alegeri libere şi corecte în Afganistan (FEFA), a apreciat că scrutinul s-a desfăşurat "într-un mediu destul de democratic", iar nivelul de securitate "a fost mult mai bun decît sugerau previziunile pesimiste". FEFA consideră totuşi juste unele dintre plângerile referitoare la calitatea cernelii aplicate pe mîinile alegătorilor, în vederea evitării votului multiplu. "Problema cernelii, care ar fi trebuit să fie permanentă, dar care s-a dovedit a fi uşor de şters, a fost principala sursă a obiecţiilor şi criticilor formulate de alegători", precizează Fundaţia. 

Nu a fost oferită nici o cifră exactă privind participarea reală la vot, care se dovedeşte imposibil de evaluat, în special din cauza lipsei unor mijloace de transmisie şi calcul electronice.

 

 

6. Alegerile legislative din Lituania

 

Alegătorii lituanieni au fost chemaţi la urne, la 10 octombrie a.c., în primul scrutin parlamentar de după aderarea ţării la NATO şi UE. Cei 2,645 de milioane de alegători trebuie să aleagă 141 de deputaţi, pe liste fiind înscrişi 1.300 de candidaţi. Sondajele preelectorale au indicat drept favorit Partidul Muncitoresc, condus de miliardarul populist de origine rusă Viktor Uspaskici. 

Premierul în exerciţiu, liderul Partidului Social-Democrat Algirdas Brazauskas, a apreciat că nu este exclusă posibilitatea instalării unui guvern de coaliţie cu Partidul Muncitoresc. "Poate că este posibil, dar cu anumite condiţii", a declarat el, enumerând printre acestea continuarea programului actualului guvern. 

Într-o încercare de a elimina îngrijorarea provocată de originea sa rusă, liderul Partidului Muncitoresc a declarat că nu intenţionează să devină prim-ministru, avînd în vedere însă crearea unui post de vicepremier. "Nu exclud complet posibilitatea de a deveni prim-ministru, dar nu acesta este obiectivul meu", a spus el. 

Coaliţia aflată la putere, formată din social-democraţi şi social-liberali, partide conduse de premierul Algirdas Brazauskas şi, respectiv, preşedintele Parlamentului, Arturas Paulauskas, erau plasate pe locul doi în sondaje, cu circa 20% din voturi. 

Partidul Muncitoresc din Lituania a câştigat primul tur al alegerilor legislative, conform rezultatelor definitive, publicate la 11 octombrie a.c. Formaţiunea politică a fost creată anul trecut, în scopul acestui scrutin şi a obţinut 23 dintre cele 141 de mandate parlamentare. Partidul Muncitoresc a obţinut 28,32% din voturi. Coaliţia fomată de social-democraţii premierului Algirdas Brauzauskas şi de social-liberalii preşedintelui Parlamentului, Arturas Paulauskas a obţinut 21% din voturi şi 19 mandate. Conservatorii au obţinut 15% din voturi şi 11 mandate, iar susţinătorii fostului preşedinte Rolandas Paksas, 11% din voturi şi nouă mandate. 

Compoziţia definitivă a Legislativului nu va fi cunoscută decât după 24 octombrie, data celui de-al doilea tur de scrutin, care se va organiza în 66 de circumscripţii, ca urmare a sistemului electoral mixt - proporţional şi cu majoritate simplă. Alegerile de la 10 octombrie au vizat atribuirea unui număr de 70 de locuri parlamentare pe baza scrutinului proporţional, pragul electoral fiind de 5%. Celelalte 71 de locuri vor fi atribuite prin majoritate simplă, în cursul celui de-al doilea tur de scrutin. 

Potrivit analiştilor, rezultatele arată că va fi nevoie de formarea unei coaliţii guvernamentale, iar observatorii din Vilnius apreciază că aceasta va fi constituită din partidul învingător şi formaţiunile din cadrul actualului Guvern.

 

 

7. Petrolul şi geopolitica

 

«La sfârşitul celui de-al Doilea Război Mondial, preşedintele american de atunci, Franklin Roosevelt, a participat la un summit despre care se poate spune că a schimbat cursul istoriei. Nu este vorba de acea întâlnire de la Yalta, dacă s-a grăbit cineva să presupună, ci una desfăşurată imediat după, când F. Roosevelt a mers în secret pe portavionul american USS Quincy, ancorat în apropiere de canalul Suez. Cel cu care s-a întâlnit arareori plecase în afara ţării sale natale şi a insistat să îi aducă în această călătorie anturajul regal şi astrologul personal. Era vorba de regele Arabiei Saudite, Ibn Saud.

În anii de dinainte de război, regatul saudit a ieşit din aţipeală şi uitare, devenind cea mai promiţătoare sursă de petrol a lumii. Strategii militari americani erau profund conştienţi de declinul dramatic al rezervelor naţionale, aşa că, în schimbul obţinerii şi garantării accesului la vastele rezerve petroliere saudite, F. Roosevelt i-a promis suveranului saudit sprijinul militar deplin al SUA. În deceniile ce s-au scurs de atunci, acel angajament s-a dovedit a fi cel mai stabil din întreaga politică mondială modernă, chiar dacă nu se ştie cât timp va mai rezista.

Acea relaţie militară apropiată a contribuit la alimentarea unei teorii conspiraţioniste, supranumită parodic "sânge contra petrol" (după programul ONU "petrol contra hrană") şi care atrage atenţia că sânge american este vărsat în Irak în slujba intereselor petroliere ale ţării lor. O altă teorie populară azi este aceea că rezervele petroliere mondiale sunt pe terminate. Politicienii americani, fie ei republicani sau democraţi, au aderat repede la aceste idei şi acum promovează soluţia "independenţei energetice a SUA".

Aşadar, sânge american, şi nu numai, este vărsat pentru resurse de petrol. Dar petrolul se termină oricum, iar independenţa energetică promite să fie soluţia magică. Toate sunt afirmaţii superficial de atractive, dar care, în fond, sunt eronate. Din fericire, au fost publicate trei cărţi inteligente care anulează aceste speculaţii. Cea mai mare greşeală este aceea că rezervele mondiale de petrol sunt pe punctul să fie epuizate. Câteva cărţi recent apărute, precum cea intitulată "Out of Gas", susţin că petrolul este tot mai puţin şi că o criză de proporţii va izbucni, în comparaţie cu care cea din anii '70 şi cea de la începutul anilor '80 pot fi considerate minore. În replică, Peter Odell, "marele prezicător din domeniul petrolului", nu crede în veridicatea acestui scenariu. În noua sa carte, acesta face trimitere la două erori ale scenariului potrivit căruia în sectorul producţiei petroliere va urma o perioadă de vârf, urmată de un declin sever: logica scenariului nu ţine cont nici de tehnologie, nici de economie.

După cum a dovedit-o experienţa, tehnologia petrolieră se dezvoltă pe zi ce trece. Industria foloseşte acum un arsenal de instrumente inaccesibile în anii '70 - de la reprezentarea seismică a rezervelor până la calcule avansate - pentru a descoperi rezerve de petrol în locuri inimaginabile. Drept urmare, rezervele reale de petrol se dovedesc a fi azi mai mari decât erau în urmă cu treizeci de ani.

De asemenea, semnalele economice contează: dacă ar fi într-adevăr vorba de o reducere reală a rezervelor de petrol, preţul la baril ar fi crescut uluitor, companiile ar fi depus eforturi uriaşe fie să găsească noi locuri de extracţie, fie surse alternative de energie, iar consumatorii ar fi folosit mult mai puţin combustibil.

Problema petrolului nu pare a fi legată de împuţinarea rezervelor mondiale, ci de gradul de concentrare al tiţeiului. Aceasta este concluzia lui Michael Klare în cartea sa "Blood and Oil", o carte analitică şi o istorie bine documentată a tandemului petrol-geopolitică. Autorul este în mod indiscutabil un critic al politicii americane, în special al modului în care SUA au favorizat regimuri dictatoriale şi abuzive doar pe motiv că ţările lor deţineau rezerve importante de petrol (cum a fast cazul Casei Saudite).

De fapt, Michael Klare face un serviciu atunci când plasează strânsele legături dintre SUA şi Arabia Saudită într-un context istoric care parodiază acuzaţiile făcute de pildă de cineastul american Michael Moore, realizatorul controversatului documentar "Fahrenheit 9/11" şi potrivit cărora "clanul preşedintelui american" a facut totul pentru a configura această relaţie. În cartea sa, Michael Klare începe cu întâlnirea istorică dintre F. Roosevelt şi Ibd Saud şi ţine să remarce că doctrina lui Jimmy Carter, preşedintele democrat laureat al premiului Nobel pentru Pace, a fost cea care a apărut explicit "cu toate mijloacele necesare" accesul SUA la exporturile petroliere din Golful Persic.

Pe scurt, militarizarea politicii energetice a SUA a fost o afacere bipartizană. În opinia lui Michael Klare, problemele serioase abia urmează să vină. Autorul notează că două treimi din rezervele petroliere ştiute ale lumii se află în posesia a cinci ţări din Golful Persic, Arabia Saudită aflându-se pe primul loc cu o pătrime din aceste rezerve totale. Pe măsura ce rezervele din alte părţi ale lumii se epuizează, Occidentul va deveni tot mai dependent de aceste ţări nedemocratice şi, foarte posibil, duplicitare. 

Pentru neoconservatorii de la Washington, această perspectivă este cea care i-a determinat să se gândească la soluţia impunerii, cu forţa dacă este necesar, a valorilor liberale şi a democraţiei în Orientul Mijlociu. Acesta este motivul pentru care Congresul vorbeşte astăzi tot mai mult de independenţa energetică a SUA. Dar, dat fiind faptul că SUA consumă o pătrime din petrolul produs la nivel mondial, dar deţin doar 3% din aceste rezerve totale, înseamnă că nu vor fi niciodată independente energetic, decât în ziua în care vor renunţa să mai folosească petrol. Cum? In cartea sa "Winning the Oil Endgame", realizată în mare măsură cu sprijinul Ministerului american al Apărării, Amory Lovins prezintă câteva idei acute şi sensibile. Mai întâi, susţine acesta, SUA trebuie să îşi dubleze eficienţa cu care consumă petrolul importat, recurgând de pildă tot mai mult la automobilele cu alimentaţie solară. În al doilea rând, autorul pledează pentru o utilizare mai sporită a aşa-numiţilor biocombustibili, obţinuţi din recolte locale şi care pot înlocui petrolul. În fine, Amory Lovins arată cum SUA îşi pot mări eficienţa în mod semnificativ în privinţa consumului resurselor de gaze naturale, pe care ar putea să le folosească pentru a obţine hidrogen. Este important, pentru că hidrogenul poate fi folosit drept combustibil pentru maşinile care au în loc de motoare pe benzină, celule speciale pentru un astfel de combustibil. Şi pentru că hidrogenul poate fi obţinut de oricine, oriunde, din mori de vânt sau energie nucleară sau gaze naturale, nici nu va mai fi nevoie de un cartel care să îl furnizeze, aşa cum pentru petrol există OPEC-ul.» 

